Reusevonds perlemoen in verlate motor aangetrefFoto: Verskaf. ŉ Ongelukstoneel in Khayelitsha-polisiëringsgebied het die polisie tot die ontdekking van perlemoen ter waarde van sowat R1,1 miljoen gelei. Sers. Noloyiso Rwexana, woordvoerder van die polisie, het gesê die voorval het Woensdag plaasgevind toe die polisie inligting ontvang het van ŉ wit Ford Figo wat verlate by die oorgang van Mew- en Lansdowneweg in Khayelitsha staan. “Altesaam 3717 eenhede perlemoen is in die motor aangetref. Die bestuurder van die motor het van die toneel gevlug, die polisie is nou warm op sy spoor,” het Rwexana gesê. Lt.genl. Khombinkosi Jula, provinsiale polisiekommissaris, het gesê hy waarsku alle misdadigers wat handel dryf met mariene hulpbronne. “Julle sal gejag word deur die polisie.”